กรุงไทยสบโอกาสออกทริกเกอร์8%
บลจ.กรุงไทย อาศัยช่องหุ้นดิ่ง ออก “ทริกเกอร์ฟันด์ 4” ช้อนหุ้น ตั้งเป้ากำไร 8% เปิดรับซื้อคืนถ้าไม่เข้าเป้าใน 8 เดือน
4 ต.ค. 2554

บลจ.กรุงไทย อาศัยช่องหุ้นดิ่ง ออก “ทริกเกอร์ฟันด์ 4” ช้อนหุ้น ตั้งเป้ากำไร 8% เปิดรับซื้อคืนถ้าไม่เข้าเป้าใน 8 เดือน
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า บริษัทเปิดขายกองทุนเปิดกรุงไทย 8% ทริกเกอร์ ฟันด์ 4 ระหว่างวันที่ 4-11 ต.ค. มูลค่าโครงการ 1,000 ล้านบาท มีนโยบายลงทุนในตราสารทุน ตราสารกึ่งหนี้กึ่งทุน ตราสารหนี้ เงินฝาก หรือทรัพย์สินอื่น โดยผู้จัดการกองทุนสามารถปรับสัดส่วนการลงทุนสินทรัพย์แต่ละประเภทได้ 0-100% ของมูลค่าทรัพย์สิน




สุทธิของกองทุน เพื่อให้เหมาะสมกับแต่ละสถานการณ์
ทั้งนี้ กองทุนไม่กำหนดระยะเวลาการลงทุน แต่จะขายคืนหน่วยลงทุนอัตโนมัติ หากกองทุนมีผลตอบแทน 8% หรือกองทุนมีมูลค่าหน่วยลงทุนตั้งแต่ 10.80 บาท ขึ้นไป เป็นเวลา 3 วันทำการติดต่อกัน อย่างไรก็ตาม หากภายใน 8 เดือน นับจากวันจดทะเบียนจัดตั้งกองทุน มูลค่าหน่วยลงทุนปรับตัวขึ้นไปไม่ถึง 10.80 บาทตามที่ได้กำหนดไว้ บริษัทจะเปิดให้มีการรับซื้อคืนหน่วยลงทุนทุกวันจันทร์ของสัปดาห์ 
“ดัชนีหุ้นตลาดหลักทรัพย์ ปรับตัวลง จาก 1,144.11 จุด ในวันที่ 1 ส.ค. 2554 มาอยู่ที่ 916.81 จุด เมื่อวันที่ 30 ก.ย. 2554 หรือลดลงประมาณ 19.86% ซึ่งนับว่าเป็นจังหวะที่ดีสำหรับการลงทุนในตราสารทุน เพราะเป็นการเพิ่มโอกาสสร้างผลตอบแทน” นายสมชัย กล่าว
นอกจากนี้ บลจ.กรุงไทย ยังเปิดจำหน่ายกองทุนเปิดกรุงไทยประจำ 6 เดือนคุ้มครองเงินต้น 1 (KTFIX6M1) จนถึงวันที่ 7 ต.ค. 2554 โดยมีนโยบายลงทุนในพันธบัตรภาครัฐในประเทศ 100% และคาดว่าจะให้รับผลตอบแทนประมาณ 3.30% ต่อปี